<classify> HALMASHAURI ya Manispaa ya Morogoro kupitia Mfuko wa Uboreshaji wa Halmashauri na Miji ULGSP, imepata fedha Sh milioni 774 kutoka Benki ya Dunia kwa ajili ya ujenzi wa kiwango cha mawe na zege wa Mto Kikundi, unaoleta mafuriko kwa wakazi wa manispaa hiyo.Meneja wa Wakala wa Barabara Mijini na Vijijini Tarura, James Mnene alisema juzi mjini hapa kuwa ujenzi huo umeshaanza na hadi sasa ujenzi umefikia asilimia 33 ya utekelezaji.Alisema lengo la mradi wa ujenzi wa mto Kikundi ni kudhibiti mafuriko eneo la soko jipya la kisasa na kwenye makazi ya watu wanaoishi karibu na mto huo. Mradi huo ni wa miezi mitatu na ulianza kutekelezwa Oktoba 24 , mwaka huu na unatarajiwa kumalizika ifikapo Januari 22, 2020. Hadi sasa nimeridhishwa na kasi ya ujenzi wa mradi huu, licha ya kuwepo na changamoto kama vile uwepo wa maji yanayotiririka na kusababisha kazi kuwa ngumu, ni matumaini yangu utakamilika katika muda uliopangwa, alisema Mnene. Msimamizi wa Mradi kutoka kampuni ya ujenzi ya Globallink, Sauli Andalwisye alisema watahakikisha wanafanya kazi kwa kasi kubwa ili kumaliza kama muda uliopangwa.Hata hivyo, alisema eneo linalopaswa kujengwa ni kilometa moja, lakini lililoingiwa mkataba ni lenye urefu wa mita 700. Ujenzi huo unajumuisha kujenga kingo za mto na kumwaga zege ambalo litawekwa nondo chini.Mradi huu unatekelezwa kipindi kisicho rafiki kwani kuanzia mwezi Oktoba kuna mvua, lakini tunajitahidi kufanya kazi usiku na mchana ili kumaliza kwa wakati Januari 22, 2020, alisema Andaloisye.  <topic>: KITAIFA 